GĦERUQ MALTIN Din il-ġimgħa ġie ktieb ġdid f'idejja li stħajjiltu bħal dik il-bakketta maġika li b'taptipa ħafifa kapaċi tieħdok f'dinja oħra. Bis-saħħa tas-CD li hemm mal-ktieb, ħabta u sabta, il-vjaġġi tagħna bil-karozza nbidlu f'mumenti msaħħra fejn matulhom iltqajna ma' ġganti, draguni, rejiet, prinċipessi, sħaħar u saħansita mal-karattru uniku ta' Ġaħan. Il-leħen jirrakkonta ħrafa wara l-oħra nessiena anki dak l-istress li s-soltu nħossu meta ninqabdu f'balla traffiku. Il-mużika oriġinali u nebbiexa kompliet żewqet dawk il-mumenti speċjali u fl-istess ħin tpaxxejt nara l-binti mitlufa tqalleb il-paġni u ssegwi l-istejjer permezz ta' bosta diżinji sbieħ li kienu qed jakkompanjaw lil dawn il-ħrejjef Maltin. Il-ktieb "Ħrejjef Maltin" huwa l-aħħar proġett tal-kompożitur Ruben Zahra li ċertament m'għandu bżonn ta' l-ebda introduzzjoni speċjalment fil-qasam tal-istrumenti tradizzjonali Maltin. Fil-fatt permezz tal-grupp tiegħu Nafra qiegħed jintroduċi l-mużika Maltija madwar diversi pajjiżi tad-dinja. Aktar minn hekk huwa kompożitur impenjat fl-idjoma tal-mużika kontemporanja kif ukoll fil-mużika għaċ-ċinema. Tabilħaqq l-intervista li kelli miegħu dil-ġimgħa kompliet tiżvolġi dawn it-tonalitajiet differenti tiegħu. Fuq kollox spikka l-fatt kemm il-mużika tilgħab parti essenzjali minn ħajtu. Imma l-imħabba tiegħu lejn il-mużika kif bdiet? "Bdejt nistudja l-mużika pjuttost tard f'ħajti, meta kelli madwar 14 il-sena. Iżda minn dejjem kont indoqq bl-udit u bil-mod il-mod ksibt aktar interess f'dil-linja sakemm indunajt li kelli faċilità għall-kompożizzjoni u għalhekk ittantajt noħloq xi melodiji. Eventwalment iddeċidejt li nibda nistudja l-pjanu imma dan ma damx ma sar ukoll biċċa għodda għall-kompożizzjoni u minn hemmhekk indunajt illi dik kienet il-fergħa li kienet l-aktar tinteressani." Ruben kompla jgħidli illi oriġinarjament kien qed jistudja x-xjenzi imma din il-ġibda lejn il-mużika ġegħlitu jibdel triqtu. "Fl-Università ta' Malta dħalt nagħmel BA fil-Mużika u t-Teatru. Hekk kif iggradwajt, irbaħt mill- biex inkompli l-istudji tiegħi Ruma. Dħalt nistudja l-kompożizzjoni u l-orkestrazzjoni fl-Akkademja ta' Santa Cecilia kif ukoll il-mużika elettronika fil-konservatorju ta' Frosinone. Imbagħad wara waqfa ta' sena lura lejn Malta ġietni l-opportunità li nitla' Kalifornja fejn għamilt Masters fil-Kompożizzjoni." Dal-vjaġġ fis-settur tal-mużika jwasslu anki biex jaħdem fil-qasam tal-films f'Hollywood. "Għamilt sentejn naħdem fid-dinja taċ-ċinema ta' Hollywood bħala kompożitur. Xogħli kien li noħloq sfond mużikali għax-xeni ta' dokumentarji . Kienet esperjenza importanti li swietli ħafna ġid, speċjalment biex nifhem kif taħdem il- fuq livell internazzjonali. Iżda indunajt ukoll li l-mużika taċ-ċinema għalija mhix biżżejjed u ma kontx lest li niddedika l-bqja ta' ħajti nagħmel dan biss. Fiċ-ċinema sikwit ikollok timita formula lesta mingħajr spazju għall-kreattività u nistqarr li dan l-aspett ma tantx jinteressani." Fis-sena 1999 Ruben, Andrew Alamango, Steve Borg u Ġużi Gatt waqqfu l-grupp Etnika. "Dan il-grupp inħoloq bl-għan li jippromwovi l-istrumenti tradizzjonali Maltin. Iżda hekk kif għamilna t-tnedija uffiċjali f'Settembru 2000 jien sifirt lejn l-Amerika u ħallejt f'idejn sħabi biex imexxu l-proġett." Fl-2004 huwa ġie lura Malta u did-darba waqqaf il-grupp tiegħu Nafra. Kont kurjuża kif intagħżel dan l-isem? "Nafra tfisser 'sejħa ta' allarm'. Hija kelma antika Maltija li fl-imgħoddi kienet tintuża għal meta kienet tkun ser titħabbar il-liġi jew il-bandu. F'dak iż-żmien xi individwi kienu jduru minn raħal għall-ieħor jdoqqu n-nafra bil-flejguta u t-tanbur. L-istess espressjoni kienet tintuża wkoll meta kienu jilmħu l-furbani u bħala twissija kienu jindaqqu t-tnabar jew il-qniepen tal-knisja. Fil-każ tagħna għażilna dan l-isem għal grupp għax qed inqajjmu kuxjenza dwar il-wirt tal-mużika Maltija fejn allura r-repertorju tagħna jista' jixxebbaħ mad-daqq tan-nafra." Ruben beda jirrakkuntali kif strumenti li fi tfulitu kienu estinti, illum dawn qed jerġgħu jingħataw il-ħajja. "Niftakar li meta kont għadni żgħir kont rajt stampa ta' żewġ daqqaqa biż-żaqq u bit-tanbur. Iżda meta mort nistaqsi lil missieri dwarhom qalli li dawk kienu spiċċaw u li ħadd ma kien għadu jdoqqhom. Madanakollu issa nista' ngħid li jekk it-tfal ta' llum jistaqsu l-istess mistoqsija, l-istrumenti tradizzjonali Maltin qed jerġgħu jindaqqu fostna." Huwa sikwit imur iżur xi skejjel u qiegħed jagħti wkoll sensiela ta' lekċers fl-Università ta' Malta biex joħloq aktar kuxjenza dwar dan il-wirt kulturali Malti. Barra minn hekk permezz tal-kumpannija tiegħu Soundscapes irnexxielu anki jirripproduċi wħud minn dawn l-istrumenti għas-suq Malti. "Sentejn ilu, bl-għajnuna ta' xi sponsors, ħriġt b'inizzjattiva biex l-istrumenti Maltin ikunu aċċessibli. F'kull pajjiż, tmur fejn tmur, issib tixtri l-istrumenti tradizzjonali tal-post. Naħseb Malta kien l-uniku pajjiż fejn ma kontx issib dawn il-prodotti bħala parti mill-wirt kulturali tagħna. Għalhekk xtaqt noħloq l-opportunita' li l-istrumenti tradizzjonali Maltin ikunu aċċessibli, kemm bħala strument kif ukoll bħala prodott għat-turiżmu kulturali. Bħalissa hemm it-tanbur u l-flejguta: iż-żewġ strumenti huma ppreżentati ġo kaxxa eleganti, akkumpanjati b'CD ta' mużika tradizzjonali Maltija u b'fuljett b'xi informazzjoni." L-istrumenti tradizzjonali Maltin huma l-qalba tal-grupp Nafra iżda l-mużika li tindaqq hija pjuttost kontemporanja. "Prattikament hemm ħames strumenti tradizzjonali Maltin: iż-żaqq (speċi ta' bagpipe b'ġild ta' gidi jew għoġol) iż-żummara (tip ta' klarinett primittiv tal-qasab), il-flejguta (flawt tal-qasab) u żewġ strumenti tal-perkussjoni: it-tanbur ( ) u ż-żafżafa ( Għalkemm mal-ewwel daqqa t'għajn dawn l-istrumenti jafu jidhru strambi, huma strumenti li ssibhom imxerdin mal-Mediterran kollu. X'aktarx dawn l-istrumenti waslu għandna mid-dinja Għarbija ... bl-istess mod kif waslet għandna l-lingwa. Issa permezz ta' Nafra l-impenn tagħna huwa illi l-ewwel nett nerġgħu nqajjmu mill-ġdid din it-tradizzjoni ta' dawn l-istrumenti Maltin sabiex huma jerġgħu jkunu preżenti fil-kuntest kulturali Malti. It-tieni ħaġa hija illi bħala kompożitur noħloq repertorju li jipprezenta dawn l-istrumenti f'kuntest ġdid b'mużika li tappella għall-udjenza kemm Maltija kif ukoll internazzjonali. Ta' min jgħid illi ħafna drabi prodott kulturali jkun jeħtieġlu jgħaddi minn proċess ta' metamorfosi qabel jitlaqqa' mal-pubbliku. Biex nagħti eżempju ta' mużika popolari, il-flamenco għadda minn sekli sħaħ ta' tibdil u żvilupp sakemm ħa l-forma popolari li għandu llum peress li fil-forma oriġinali tiegħu probabbilment ma kienx jagħmel daqstant suċċess. L-istess raġunar nistgħu napplikawh għall-għana Maltija. Ngħidu aħna, jiena nara li l-għana huwa diffiċli ħafna biex ikollu suċċess fuq livell internazzjonali minħabba li jistrieħ ħafna fuq il-kelma mitkellma. Madanakollu l-istess melodiji tal-għana f'idejn kompożitur bħal Charles Camilleri hija aċċessibli għal kulħadd. U din hija l-operazzjoni li qed nipprova nagħmel jien bil-mużika speċjalment fil-kuntest ta' Nafra. Fil-fatt dorna kważi f'kull pajjiż tal-Ewropa kif ukoll l-Indja, Hong Kong u t-Tuneżija u dejjem kellna suċċess kbir. Ma tridx tinsa illi fl-imgħoddi dawn l-istrumenti kienu jindaqqu fit-toroq u mhux f'xi kunċert bin-nies bil-qiegħda tisma' b'attenzjoni. Għalhekk issa li tellgħajna dawn l-istrumenti fuq palk, ir-rapport bejn l-udjenza u l-mużiċisti inbidel. Jekk qabel taż-żaqq u tat-tanbur kienu jdoqqu l-istess silta għal sigħat sħaħ fit-toroq, issa l-istrumenti qed jindaqqu f'kuntest ta' programm u r-repertorju jrid ikun varjat." Bħala tieqa fuq dan kollu, Ruben ħareġ ukoll ktieb li jġib l-isem A Guide To Maltese Folk Music. "Dan kien l-ewwel ktieb minn sensiela ta' kotba li beħsiebni noħroġ dwar il-kultura Maltija. Antoloġija ta' mużika Maltija li tinkludi l-istrumenti, l-għana, żfin tradizzjonali, l-għajjat tal-bejjiegħa u n- Maltin. Il-ktieb huwa akkumpanjat b'CD b'eżempji mużikali għal kull taqsima." Iżda għalkemm Ruben huwa assoċċjat mal-istrumenti tradizzjonali Maltin, din hija biss parti mill-karriera tiegħu. "Primarjament ix-xogħol tiegħi huwa maqsum fuq żewġ territorji: il-qasam tal- u dak tal-kompożizzjoni fid-dinja tal-mużika klassika kontemporanja. Il- tuża materja prima ta' melodiji, ritmi jew strumenti tradizzjonali flimken ma' infuwenzi mużikali aktar moderna. Bħala kompożitur tal-mużika klassika kontemporanja nutilizza l-istrumenti tal-mużika klassika b'mod ġdid u innovattiv." B'tant oqsma differenti ta' mużika xtaqt inkun naf liema hi dik preferuta tiegħu? "Ma nħobbx inħares lejn il-mużika f'ġerarkija għax kollha jinteressawni. Ngħidu aħna bħalissa qed nikteb biċċa mużika orkestrali għall-kunċert tal-epifanija u fl'istess ħin, dil-ġimgħa ser inkunu qed indoqqu b'Nafra f'attività lokali. Illum qed ngħixu fi żmien fejn l-artist jista' jkun versatili kemm irid. Anki jekk tmur tara film, tisma kull tip ta' mużika għax fl'istess film jista' jkollok mużika sinfonika, jazz ... eċċ. Qed ngħixu f'ambjent pluri-lingwistiku għall-aħħar u dan l-ambjent jinteressani. Mhux l-ewwel darba li nkun qed nisma' xi biċċa mużika u nisraq parti mir-ritmu biex nittrasfurmah f'xi biċċa sinfonika." X'jispirah biex jikteb il-mużika? "Kollox. Jiena naħseb li artist dejjem ikun qed ifittex anki subkonxjement. Din jitkellem ħafna dwarha l-kompożitur Russu Stravinski, fejn ixebbaħ lill-kompożitur ma' annimal li l-ħin kollu jħuf, ixammem u jfittex. U fejn ħaddieħor ma jieqafx iħares, dak l-artist jieqaf. Dan l-istat ta' riċerka huwa kostanti trid u ma tridx. Primarjament nikteb il-mużika għalija u nista' ngħid li jiena l-ikbar kritiku tal-mużika tiegħi stess." U bl-istess natural, Ruben kontinwament jgħarrex kif ser ikabbar l-interess tal-pubbliku lejn il-kultura Maltija. Fil-fatt bl-aħħar ktieb tiegħu "Ħrejjef Maltin" qed iressaq il-wirt tal-ħrejjef lokali, mhux biss lill-Maltin iżda saħansitra lill-barranin. "F'kull pajjiż il-ħrafa hija waħda mill-ewwel esperjenzi fejn it-tfal imissu ma' element ta' wirt nazzjonali. Inħoss li qabel kollox dan huwa l-wirt tat-tfal tagħna u m'ghandniex inċaħduhom minnu. Jiena li trabbejt f'ambjent Malti u li kbirt ma' dawn il-ħrejjef napprezza l-valur tagħhom. Sfortunatament it-tfal Maltin ta' llum jafu l-istejjer kollha barranin bħal Cinderella, Snow White, Robin Hood eċċ imma m'għandhomx idea tal-ħrejjef lokali. Huwa għalhekk li ħloqt dan il-ktieb b'ġabra ta' għaxar ħrejjef li wħud minnhom huma rrakkuntati anki fis-cd li takkunpanja l-ktieb. Kemm il-ktieb kif ukoll is-CD huwa bil-Malti u bl-Ingliż. "Ħrejjef Maltin" hija pubblikazzjoni inter-dixxipplinari li tiġbor flimkien bosta elementi artistiċi. Kull ħrafa hija illustrata minn artist lokali u għalhekk il-ktieb joffri vetrina ta' għaxar artisti Maltin. Kull artist għandu stil differenti ... stili li jvarjaw minn akkwarella u , sa tqasqis ta' karti, taħlit ta' midja differenti u arti diġitali. Din il-pubblikazzjoni tinkludi wkoll CD bir-rakkont tal-ħrejjef u l-mużika tiegħi oriġinali li timxi pass pass mar-ritmu tar-rakkont. B'hekk dan il-ktieb jgħaqqad flimkien ir-rakkont, it-tpinġija u l-mużika: tliet fergħat tal-arti li hawnhekk isiru ħaġa waħda. Dan il-proġett sar mill- Merlin Library u Soundscapes, bis-sapport tal-Malta Arts Fund, l-MTA u HSBC Malta Foundation. Fix-xogħol tiegħi dejjem irsistejt biex nippreżenta l-kultura Maltija fuq livell internazzjonali u għalhekk ħassejt li din il-pubblikazzjoni għandha tkun ukoll bl-Ingliż. Fil-fatt tajjeb ngħid ukoll li għandna żewġ verżjonijiet tal-qoxra ta' barra. Għandna waħda b'disinn li jolqot aktar lit-tfal, b'ħafna kuluri u bit-titlu Ħrejjef Maltin ; imbagħad għandna qoxra fuq stil eleganti li x'aktarx tolqot aktar lill-kbar u lit-turiżmu kulturali bit-titlu (Nota: Dan l-artiklu ġie ppubblikat fit-Torċa tat-12 ta' Diċembru 2011) Etnika Ġużi Gatt Hrejjef Maltin strumenti tradizzjonali Torċa
GĦERUQ MALTIN